הוועדה לקידום מעמד האישה, כנסת 15, פרוטוקול מספר 167, 2002-01-14 11:00

יעל דיין: אני פותחת את הישיבה.

יעל דיין: בצפת, רצח גבר את חברתו לחיים לעיני ביתה הקטנה.

יעל דיין: מיד נשמע דיווח מפי המשטרה על הרצח עצמו וכן דיווח על תלונות קודמות.

יעל דיין: מפי משרד העבודה והרווחה אני מעונינת לשמוע האם היו ידועות בעיות קודמות במשפחה הספציפית הזו.

יעל דיין: אנו מעונינים לדעת כל נתון אשר יעזור לנו לענות על השאלה הנצחית, מי יכל למנוע רצח זה, ולא עשה זאת.

נורית זיו: שולה עמר היא ילידת 1964.

נורית זיו: היא התגרשה בשנת 1994 מבעלה הידוע כעבריין פעיל, היום הוא אסיר בבית כלא.

נורית זיו: אני הבנתי כי היא היתה מוכרת לשירותי הרווחה על הרקע הזה בלבד.

נורית זיו: לשניהם שני ילדים משותפים.

נורית זיו: עד למקרה הרצח, היתה שולה חיה תשע שנים עם החשוד, יליד 1963.

נורית זיו: יש להם ילד משותף בן שש.

נורית זיו: לאחר שמונה שנים בהם הם חיו חיים משותפים, הם החליטו על פרדה שלא לוותה במתח מיוחד.

נורית זיו: גם הפרדה האחרונה לא לוותה במתח מיוחד.

נורית זיו: החשוד הגיע הביתה והם החלו לדבר על התשלומים עבור הילד המשותף.

נורית זיו: החשוד דחף את האישה, היא איימה עליו כי תתלונן במשטרה, והוא מיד הביא סכין והחל לדקור אותה.

נורית זיו: האישה ניסתה ככל יכולתה למנוע את הדקירות הללו, אך ללא הצלחה.

נורית זיו: הילדה בתושייה גדולה לקחה את הילד הקטן לשכנים והתקשרה למוקד המשטרה שהגיע והכריז על הנרצחת כמתה.

נורית זיו: בשנת 1999 נפתחו תיקים באופן הדדי לשני הצדדים.

נורית זיו: התלונות ההדדיות נמשכו חודשיים בסך הכל.

נורית זיו: הוא התלונן נגדה בגין תקיפה, והיא התלוננה עליו גם כן בגין תקיפה.

נורית זיו: במאי 1999 הוא נידון וגזר הדין ניתן בנובמבר 1999.

נורית זיו: היה תיק נוסף שנפתח על רקע הפרת צו הגנה.

נורית זיו: הגבר החזיר את הילד חצי שעה מאוחר יותר לבית האישה, ועל כן היא התלוננה.

נורית זיו: לבסוף התיק נסגר על רקע חוסר עניין לציבור.

נורית זיו: לנאשם היה מאסר על תנאי של חודשיים משנת 1996, על עברת אלימות שאינה קשורה בהם.

נורית זיו: התביעה ביקשה להפעיל את חודשי המאסר.

נורית זיו: הוא ביקש שלא לעשות זאת בטענה כי הכל בסדר.

נורית זיו: האישה הגיעה אף היא לאותו גזר דין וביקשה מהשופט להתחשב בו: "מאחר והוא אבא טוב אני מבקשת להאריך את התנאי ולא לשלוח אותו לבית הסוהר.

נורית זיו: היינו חמש שנים ביחד ולא היתה אף פעם הרמת יד או צעקות".

נורית זיו: בית המשפט, בשנת 1999, האריך את המאסר על תנאי והפעיל ערבות של חמשת אלפים שקל.

נורית זיו: מאז אותו גזר דין לא הגיעה למשטרה אף תלונה הקשורה בבני זוג אלו.

נורית זיו: האירוע האלים הבא אליו נודעה המשטרה הוא האירוע עליו אני מדווחת כעת.

יעל דיין: התבצע מעקב אחרי החשוד, לאחר שקיבל מאסר על תנאי?

נורית זיו: לא היה מעקב.

נורית זיו: ישנם עשרות אלפי תיקים של אנשים שמקבלים מאסר על תנאי ואנו לא עוקבים אחריהם.

אינס בוסקילה: אני תפקדתי כעובדת סוציאלית של שולה ושל ילדיה.

אינס בוסקילה: שולה הגיעה לצפת מאילת בשנת 1989 כאשר היא עדיין לא היתה גרושה.

אינס בוסקילה: הבעל באותה תקופה נידון למאסר.

אינס בוסקילה: במשך מספר שנים היא היתה מטופלת באופן אינטנסיבי מאוד על ידנו.

אינס בוסקילה: אנו טיפלנו בה גם ברמה האישית וגם ברמה הקבוצתית, היא השתתפה במרכז למשפחות חד-הוריות.

אינס בוסקילה: בנוסף עזרנו לה לרכוש מקצוע, ספרות, שמאוד סייע לה בשנים שלאחר מכן.

אינס בוסקילה: עיקר הטיפול אז היה סביב הקשיים של הילדים אשר אביהם הוא אסיר.

אינס בוסקילה: נכון להיום הבעל לשעבר גם כן אסיר, הוא מתעתד להשתחרר ביום שלישי הקרוב.

אינס בוסקילה: מאז ששולה הכירה את החבר שלה לחיים, החשוד ברצח, היא ניתקה קשר עם המחלקה שלנו, פרט לאותו אירוע של שנת 1999, בו היא חשה מצוקה הקשורה ביחסים ביניהם.

אינס בוסקילה: היא פנתה אליי ובעידוד שלי היא הגישה את התלונה למשטרה.

אינס בוסקילה: הסכסוך ביניהם היה על רקע ניהול מזנון משותף.

אינס בוסקילה: כתוצאה מהפרדה ביניהם לא היה ברור מי נשאר לנהל את המזנון.

אינס בוסקילה: על הרקע הזה התפתח אירוע אלימות בשנת 1999.

אינס בוסקילה: לאחר אותו אירוע שולה עזבה את צפת לפרק זמן מסוים, ומאז לא היה לנו כל קשר איתה.

אינס בוסקילה: בימים האחרונים ליקטנו פרטים, וגילינו כי מערכת היחסים שלה ושל החשוד היתה מלווה בהרבה מאוד פרדות, שרובן לא היו מלוות באלימות.

אינס בוסקילה: בפרדה האחרונה, ככל הנראה הגבר היה מחוץ לבית כחודשיים, ולא היו שום אינדיקציות לכך ששולה נמצאת במצוקה, או שהיא מאוימת על ידו.

אינס בוסקילה: המשפחה שלה מסרה לנו כי היא מאוד דאגה לו.

אינס בוסקילה: היא סיפרה לאחיות שלה שהוא חש מצוקה גדולה מכך שהוא מחוץ לבית, והיא מתלבטת אם להחזיר אותו או לא.

אינס בוסקילה: היא הרגישה מספיק חזקה כדי להוציא אותו מחייה ולשמור איתו על קשר רק כאבא לבנה הקטן.

אינס בוסקילה: לשולה היו שני ילדים נוספים מהבעל הקודם, בת ובן.

אינס בוסקילה: הבן היה דחוי מאוד על ידי הנאשם, ועל כן הוא שהה רבות אצל הסבתא.

יעל דיין: היכן המשפחה שלה?

אינס בוסקילה: אמא של שולה גרה בצפת בקרבת מקום לשולה.

אינס בוסקילה: אח אחד גר עם האמא, ושאר האחים פזורים בארץ.

אינס בוסקילה: המשפחה שלו היא משפחה ענפה מאוד המתגוררת בצפת.

אינס בוסקילה: אנו יודעים גם על אלימות אשר התרחשה במשפחה שלו על רקע מערכות יחסים עם נשים.

יעל דיין: האם החשוד הופנה אי פעם לטיפול?

אינס בוסקילה: החשוד לא היה מוכר לנו כלל.

אינס בוסקילה: אני אישית הכרתי אותו במהלך ביקור בית שערכתי.

יעל דיין: על ידי מי מטופלים כרגע הילדים?

אלמליח פולט: כרגע הם נמצאים בבית בה מתקיימת "השבעה", בית מרכז לעיוור.

אלמליח פולט: למקום מגיעים צוותים של מורים, גננות, פסיכולוגים ועובדים סוציאליים בכל יום, כדי להיות עם הילדים.

יעל דיין: בן כמה הילד המשותף?

אינס בוסקילה: הילד המשותף הוא בן חמש וחצי.

אינס בוסקילה: גם הוא היה עד לאירוע.

אינס בוסקילה: אנחנו ביחד עם מנהלת המחלקה הגענו מאוד מוקדם בבוקר לבית של השכנים, עוד לפני שכל בני המשפחה הגיעו, וזה איפשר לנו הזדמנות לשוחח עם הילדים, לשמוע אותם ולהרגיע אותם.

אינס בוסקילה: שמענו עדויות קשות מאוד של הילדים.

אלמליח פולט: הילד הקטן אמר שהוא ראה את אבא דוקר את אמא, ושאל מה קרה לה.

אלמליח פולט: היינו צריכים לספר לו שאמא שלו נפטרה.

יעל דיין: האם השכנים ידעו לספר על דברים חריגים שהיו באותו יום.

אלמליח פולט: השכנים לא שמעו כלום.

אינס בוסקילה: רק לאחר שהילדה פנתה לשכנים הם ידעו כי קרה משהו.

אינס בוסקילה: לפני כן הם לא שמעו כלום.

פולט אלמליח: לפי הדיווחים, המשטרה הגיעה מיד.

פולט אלמליח: גם אנחנו הגענו מיד בשעות הבוקר המוקדמות כדי להרגיע את הילדים.

יעל דיין: האם החשוד במעצר?

אינס בוסקילה: הוא ניסה לפגוע בעצמו ועל כן הוא הוא אושפז, אבל הוא מאובטח בבית החולים.

נורית זיו: הוא עצור.

נורית זיו: זו הרוטינה.

יעל דיין: היום קראתי ששני בחורים שפגעו בבחורה הרה, והעובר מת כתוצאה מזה, שוחררו כיוון שלא היו די ראיות.

יעל דיין: לפעמים אנו שומעים כי במקרים חמורים מאוד של אונס או אלימות אחרת, בית המשפט מסיבה זו או אחרת משחרר הביתה.

נורית זיו: השחרורים נעשים בדרך כלל או על רקע של ראיות או על רקע של מסוכנות.

יעל דיין: את הנושא של המסוכנות נצטרך לבחון יום אחד ביתר דיוק, כיוון שהמסוכנות במקרים הקיצוניים היא כלפי אובייקט אחד, ואז נאמר כי הוא היה מסוכן לאובייקט הספציפי, אך הוא לא היה מסוכן באופן כללי.

נורית זיו: הפסיקה אומרת שכאשר העבירה היא חמורה והאובייקט כבר איננו, עצם החומרה שבמעשה מצביעה על מסוכנותו.

יעל דיין: אני מאוד מודה לכולם על הדיווחים.

יעל דיין: אני מסיימת ואומרת כמו שאמרנו במקרה הרצח הקודם, כי אנו מקווים לא להיפגש יותר בנסיבות האלו.

יעל דיין: תודה רבה, הישיבה נעולה.